Familie rou ná tiener in motorfietsongeluk sterf | Maroela Media
Brendon John (18)
"Hy was 'n wonderlike kind," het Eugene Botha, Brendon se pa, Donderdag aan Maroela Media gesê. "Niemand kon sleg van hom praat nie, en hy het altyd grappies gemaak. Hy het ook altyd gehelp waar hy kon."
Maroela Media het Woensdag berig Brendon het met sy motorfiets in 'n draai met sy motorfiets op die nat pad gegly voor hy die sypaadjie en daarna 'n boom getref het. Hy is op slag dood. Die ongeluk het in die Uitsig-woonbuurt, naby aan sy huis plaasgevind.
Dit is waar die water uitloop.
"Water lek al vir byna drie weke lank uit 'n drein in ons straat, Bermudasingel. Die eienaar van die huis, waar die lekkasie is, het gister op die ongelukstoneel vir my gesê hy het dit al drie weke gelede by die Mangaung-munisipaliteit aangemeld," het Eugene bygevoeg.
Hy sê werkers van die munisipaliteit was ná die ongeluk op die toneel om die lekkasie reg te maak, maar toe hy Donderdag daar was, was die lekkasie nog erger. "Die ongeluk sou nooit gebeur het as die munisipaliteit die lekkasie gestop het nie. Dit is hulle skuld," het Mariana Botha, Brendon se stiefma, gesê.
Volgens Eugene ry sy seun al motorfiets sedert hy 13 jaar oud is en het hy altyd verantwoordelik bestuur.
Eugene installeer houtvloere en het sy eie nutsman-besigheid. Brendon sou ná skool saam met hom begin werk het. "Sy dood is vir ons almal 'n groot skok. Ons is baie hartseer, dit is vir ons 'n groot verlies," het hy bygevoeg.
Die nat pad waar Brendon gegly het.
Brendon se begrafnisreëlings word nog getref.
Maroela Media wag vir nog kommentaar van die Mangaung-munisipaliteit.
Bennie · 5 jare gelede
Baie sterkte, natuurlik is julle harte rou.
Brenda · 5 jare gelede
Dagvaar die munisipaliteit!!! Dit sal natuurlik nie die seun terugbring of vergoed vir sy lewensverlies nie, maar sal dalk die munisipale werkers twee keer laat dink voor hul weer so traag is om noodsaaklike instandhouding te doen……..maar dan weer, ons bly in Suid-Afrika!!!! NIKS pla hulle nie en NIKS kry hulle wakker nie!!!!